Magia

Projekti F:n maailmassa **magia** on mysteerinen voima, joka kumpuaa useista toisista ulottuvuuksista peräisin olevista henkiolennoista. Kuolevaisten ulottuvuudessa tämä voima ilmenee yliluonnollisina kykyinä, tapahtumina ja olentoina. Velhot, noidat, maagit ja muut taikuuteen kykenevät yksilöt pystyvät luomaan yhteyden näihin rinnakkaisulottuvuuksiin, joissa henkiolennot (elementaalit, demonit, ym.) ovat. Magiassa taitavat yksilöt osaavat "suostutella" tai jopa pakottaa näitä olentoja antamaan heille taikavoimia, tai toisin sanoin kanavoimaan näiden olentojen taikavoimaa kuolevaisten todellisuuteen.

Koska nämä olennot eivät kuolevaisten todellisuuden lakien mukaan ole olemassa, eikä niiden kuuluisi esiintyä tai ilmetä omien ulottuvuuksiensa ulkopuolella, niiden tarkka luonne on epäselvä kokeneimmillekin velhoille. Useimmat niistä eivät puhu, ne eivät vastaa nimiin ja niiltä puuttuu usein henkilökohtaiset piirteet, kuten tahdonvoima, moraalikäsitys tai fyysinen ulkomuoto. Maagit pystyvät kurottelemaan kuolevaisten ulottuvuuden rajojen ulkopuolelle ja luomaan olentojen kanssa hataran yhteyden, ja vastaavasti jotkut henkiolennot pystyvät tavoittelemaan kuolevaisia yksilöitä.

## Magia käytännössä

   Kuolevaiset pystyvät usein yrittämään ulottuvuuksienvälistä yhteyttä rituaalien, riimujen, hallusinogeenien, uhrilahjojen tai muiden keinojen avulla. Mitä enemmän tietoa kutsutusta olennosta kutsujalla on, sitä helpommin kutsuja pystyy yleensä sen paikantamaan. Vielä kun velhot pystyivät avoimesti jakamaan maagista tietämystään keskenään, he tulivat lopputulokseen, että monet heikommat olennot, erityisesti elementaalit, eivät olleet juuri muuta kuin aivottomia taikavoimasta muodostuneita massoja, jotka leijuivat vailla tarkoitusta omissa ulottuvuuksissaan. Sen vuoksi he päättivät keskittyä näiden henkiolentojen kutsumiseen helpon "magia-avaimen" tarpeessa. Vähäisempiä elementaaleja oli helppo manipuloida ja hallita, ja kun tieto niistä lisääntyi, velhot oppivat pian kiskomaan niitä omista ulottuvuuksistaan väkisin kuolevaisten maailmaan ja vangitsemaan sekä hyväksikäyttämään niitä.

Tuntemattoman yliluonnollisen olennon pyydystäminen oli harvemmin helppoa ja yritykset johtivat usein katastrofeihin, jotka olivat samanlaisia, mutta eivät läheskään yhtä tuhoisia, kuin apokalyptinen sota. Taikariimuista tuli vakiotyökaluja, joilla henkiolentoja tai osa niiden taikavoimasta saatettiin solmia pysyvästi kuolevaisten ulottuvuuteen. "Ladattua riimua" voidaan sitten käyttää taikavoiman lähteenä ilman tarvetta henkiolennon kutsumiseen suoraan rinnakkaisulottuvuudesta.

## Magian luonne

On syytä huomioida, ettei magia ole luonnollinen osa kuolevaisten maailmaa, ja sen takia sen läsnäolo aina vääristää ympäröivää maailmaa tavoilla jotka, - taikuuden luonteesta ja vahvuudesta riippuen – ilmenevät kuolevaisille kummallisina, pelottavina tai peräti traumaattisina. Vaikka se ei suoranaisesti ole pahaa, se on kuolevaisen yleisen käsityksen ulkopuolella ja siksi sen kuvaileminenkin on hankalaa. Kuolevaisen omituinen reaktio magian läsnäoloon on enemmän tuntemus kuin jokin aistillinen havainto; ei korvia riistävä ääni tai säikäyttävä näky, vaan jotakin aivan muuta, vaikka aikaisemmat esimerkit voivat joskus kuulua oireisiin.

Maagit, jotka ovat olleet enemmän tekemisissä magian kanssa ja ymmärtävät jotakin sen luonteesta, ovat tottuneet tähän tuntemukseen ja pystyvät jossakin määrin vastustamaan sitä.

Loihditun magian luonne riippuu paljolti kutsutusta henkiolennosta. Joillakin olennoilla on kykyjä, jotka kuolevaisten maailmassa esiintyvät maan, ilman, veden tai tulen hallitsemisena, kun taas jotkut pystyvät harhauttamaan kuolevaisten aisteja illuusioilla. Jotkut haluavat vain hämätä yksilöllisiä kuolevaisia, kun taas jotkut haluavat nähdä koko maailman ja kaikkien siinä olevien kuolevaisten palavan. Jotkut eivät halua yhtään mitään, ja toiset tahtovat kaiken mikä on saatavissa.